

PROJEKTS uz 10.06.2024.

vēlamais datums izskatīšanai: Finanšu komitejā 19.06.2024.

domē: 27.06.2024.

sagatavotājs: Daina Tīruma

ziņotājs: Lauris Bernāns

 LĒMUMS

Ādažos, Ādažu novadā

2024. gada 27. jūnijā Nr.«DOKREGNUMURS»

**Par zaudējumu atlīdzināšanu**

2024. gada 28. maijā Ādažu novada pašvaldības aģentūra “Carnikavas komunālserviss” (turpmāk – Aģentūra) saņēma V.U. un V. U. iesniegumu (reģ. Nr. 01-4/24/750) par zaudējumu atlīdzību (turpmāk – Iesniegums), kurā norādīts, ka 2023. gada 24. decembrī, Valdena ielā, Gaujā, Carnikavas pagastā, veicot ziemas uzturēšanas darbus ar transportlīdzekli (traktoru) BELARUS Aģentūras darbinieks nobrauca no ceļa braucamās daļas un uzbrauca privātpersonu īpašumā Valdena ielā 16 un Valdena ielā 18 esošiem žogiem (turpmāk – Žogi), tos bojājot (turpmāk – CSNG). Iesniegumā lūgts Aģentūru risināt jautājumu par žoga atjaunošanu, jo ir sagatavota tāme un uzsākts līguma noslēgšanas process ar SIA “Artmetals”.

Saskaņā ar SIA “Artmetals” sagatavotajām tāmēm (turpmāk – Tāmes), žoga remonta izmaksas Valdena ielā 16 ir 1084,16 *euro* ar PVN, un Valdena ielā 18 tās ir 5785,01 *euro* ar PVN (kopā 6869,17 *euro* ar PVN).

Izvērtējot Iesniegumā minētos apstākļus, pašvaldības dome konstatēja:

1. Atbilstoši ierakstam Rīgas rajona tiesas Carnikavas pagasta zemesgrāmatas nodalījumā Nr. 3288, īpašuma tiesības uz nekustamo īpašumu Valdena iela 16, Gauja, Carnikavas pag., Ādažu nov., kadastra numurs  [80520020909](https://www.kadastrs.lv/properties/search?cad_num=80520020909&login_latvija_lv=False), nostiprinātas V. U.
2. Atbilstoši ierakstam Rīgas rajona tiesas Carnikavas pagasta zemesgrāmatas nodalījumā Nr. 3167, īpašuma tiesības uz nekustamo īpašumu Valdena iela 18, Gauja, Carnikavas pag., Ādažu nov., kadastra numurs 80520020911, nostiprinātas V.U.
3. Aģentūras Tehniskā nodrošinājuma nodaļas vadītāja Pjotra Špakova 2023. gada 27. decembra ziņojumā (pielikums Nr. 1) ir izskaidroti notikuma faktiskie apstākļi, t.i., veicot ielu uzturēšanas darbus (apstrādājot brauktuvi ar pretslīdes materiālu) traktortehnika ar kaisītāju bija spiesta veikt avārijas bremzēšanu, lai izvairītos no sadursmes ar neparedzētu šķērsli uz ceļa, kā rezultātā iestājās CSNG - traktortehnika uzslīdēja Žogiem, sabojājot betonēto pamatni un žogu kaltās detaļas. Žogu bojājumiem veikta fotofiksācija (pielikums Nr. 2).
4. Saskaņā ar Publiskas personas finanšu līdzekļu un mantas izšķērdēšanas novēršanas likumu pašvaldības pienākums ir rīkoties ar saviem finanšu līdzekļiem un mantu likumīgi, tas ir, jebkurai rīcībai ar tiem jāatbilst ārējos normatīvajos aktos paredzētajam mērķim un izlietošanas kārtībai.
5. Civillikuma 1770. pantā noteikta vispārīga zaudējumu definīcija, t.i., ar zaudējumu saprot katru mantiski novērtējamu pametumu, jeb, kā norādīts tiesību doktrīnā, ar jēdzienu „zaudējums” saprot jebkādu mantas samazinājumu, zudumu vai bojājumu, kā arī peļņas atrāvumu, papildu izdevumus vai citas mantiski novērtējamas tiesību aizskāruma sekas.[[1]](#footnote-1) Saskaņā ar Civillikuma 1771. pantu zaudējums var būt vai nu tāds, kas jau cēlies, vai tāds, kas vēl stāv priekšā. Jēdzieni “jau cēlies” un “priekšā stāvošs” ir savstarpēji nošķirami, jo cietušajam ir tiesības uz atlīdzību tikai “jau cēlies” zaudējuma gadījumā. Juridiskajā literatūrā norādīts, ka tikai “jau cēlies”, t.i., faktiski pastāvošs zaudējums, ir jāatlīdzina.[[2]](#footnote-2)
6. Zaudējumu atlīdzība var notikt tikai mantas (lietas) sākotnējā stāvokļa atjaunošanas izmaksu apmērā, bet ne veikto uzlabojumu apmērā, tādēļ tāmē iekļautās pozīcijas jāizvērtē ekspertam. Piemēram, ja ir bojāta tikai žoga daļa, tad nav pamata kompensēt visa žoga atjaunošanu, kā arī to jebkādi uzlabot.

Saskaņā ar Aģentūras speciālistu 21.05.2024. atzinumu (pielikums Nr. 3), Tāmēs norādītās darbības Žogu atjaunošanai ir nepieciešamas un atbilstošas, kā arī to izmaksas ir objektīvas un samērīgas, pielīdzināmas citu līdzīgu remontdarbu izmaksām.

1. Iesniedzēji ir apliecinājuši, ka Žogi nav apdrošināti pie apdrošināšanas pakalpojuma sniedzējiem, un to bojāšanas gadījumā Iesniedzējiem nepienākas apdrošināšanas atlīdzība (pielikums Nr. 4)
2. No negadījumā iesaistītā pašvaldības transportlīdzekļa (traktora) OCTA polises zaudējumi nevar tikt atlīdzināti, jo notikums netika noformēts kā CSNG un policija uz notikuma vietu atbrauca jau pēc notikuma, pamatojoties uz Iesniedzēju izsaukumu.
3. Pašvaldības ieskatā Iesniegumā norādītie zaudējumu atlīdzības pamati, t.i., zaudējumu esamība, ir pierādīti, jo tāmi var uzskatīt par jau cēlušos zaudējumu pierādījumu Civillikuma 1770., 1771. un 1772. panta izpratnē.
4. Ādažu novada pašvaldības 2023. gada 22. marta noteikumu Nr. 9 “Pašvaldības budžeta izstrādāšanas un izpildes kārtība” (turpmāk – Noteikumi) 21.3. punkts nosaka, ka ierosinājumu tāmes iekšējiem grozījumiem ar paskaidrojumu par grozījumu iemesliem izpildītāji (iestādes vadītājs) iesniedz Finanšu komitejai gadījumā, ja grozījumi ir vairāk par 5000 *euro* vienā reizē, sagatavojot par to protokollēmumu. Aģentūra ierosina pārcelt nepieciešamo finansējumu Žogu remontam, veicot grozījumus Aģentūras budžeta tāmē (paskaidrojums par grozījumu iemeslu iekļauts pielikumā Nr. 5), pārceļot nepieciešamos finanšu līdzekļus no sadaļas “Ceļu uzturēšana – pašvaldības finansējums” (EKK 2350) uz (EKK 2239).

Pamatojoties uz Civillikuma 1770., 1771. un 1772. pantu, Ādažu novada pašvaldības 2023. gada 22. marta noteikumu Nr. 9 “Pašvaldības budžeta izstrādāšanas un izpildes kārtība” 21.3. punktu, kā arī domes Finanšu komitejas 19.06.2024. atzinumu, Ādažu novada pašvaldības dome

**NOLEMJ**:

1. Atlīdzināt V.U. un V.U. Aģentūras nodarītos zaudējumus 6869,17 *euro* apmērā par sabojāto Žoga daļu, slēdzot trīspusēju vienošanos starp Aģentūru un katru no iesniedzējiem, kā arī Žogu remontdarbu veicējiem.
2. Atbalstīt budžeta grozījumus Aģentūras 2024. gada budžeta tāmē pārceļot finansējumu 6869,17 *euro* no EKK 2350 (Ceļu uzturēšana – pašvaldības finansējums) uz EKK 2239 (žogu remonta izmaksas Valdena ielā 18 un Valdena ielā 16, Gaujas ciemā).
3. Aģentūras direktoram sagatavot 1. punktā minētās vienošanās projektu, parakstīt vienošanos, kā arī organizēt tās izpildi.
4. Centrālās pārvaldes Finanšu nodaļai veikt 2. punktā noteikto finanšu līdzekļu pārcelšanu Aģentūras 2024. gada budžeta tāmes EKK ietvaros.
5. Pašvaldības izpilddirektora vietniecei nodrošināt lēmuma izpildes kontroli.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nosūtīt/izsniegt norakstus:

CKS, FIN, GDR, IDRV, JIN, IESNIEDZĒJI-@

1. K.Torgāns. Saistību tiesības. Otrais papildinātais izdevums. Rīga: 2018, 200. lpp [↑](#footnote-ref-1)
2. Civillikuma komentāri. Saistību tiesības. Autoru kolektīvs prof. K.Torgāna vispārīgā zinātniskā redakcijā. Rīga, 2000, Mans Īpašums, 268. lpp. [↑](#footnote-ref-2)